I 2018 skød Mourits Troldtoft en fredet ulv på en mark ved Ulfborg. En forseelse, som Vestre Landsret i Viborg idømte ham 40 dages betinget fængsel for, ligesom han fik frataget sit jagttegn i to år.

I kølvandet på sagen er fulgt en strøm af trusler på telefon og internet mod både ham og sønnen Steffen Troldtoft.

For nylig blev en 33-årig mand idømt 40 dages fængsel for blandt andet at true Troldtoft.

DR Midt & Vest erfarer, at anklagemyndigheden minimum har rejst tiltale i yderligere to tilfælde.

'Karakteren af truslen skal bare være sådan, at man bliver bange for, at ens liv er i fare eller at der kan ske voldsom skade' Nicolaj Holst, lektor i strafferet, Aarhus Universitet

Den ene er fra Sønderborg, hvor en 45-årig mand i en lukket facebookgruppe sidste år skrev:

"Hvilken straf mon jeg får, hvis jeg skyder og dræber ham? Han er jo en hybrid af et monster og en idiot!"

De ord koster nu den 45-årige en tur i retten tiltalt for at overtræde straffelovens paragraf 266, som kan give op til to års fængsel. Manden nægter sig skyldig.

Foruden sagen fra Sønderborg venter også en sag ved retten i Helsingør.

Steffen Troldtoft oplyser, at der er anmeldt ni andre sager. Han ønsker ikke at kommentere yderligere på det, da han ikke vil give afsenderne af truslerne mere opmærksomhed.

Lektor: Flere anmeldelser fra nettet

Det er ulovligt at true andre. Også selv om man ikke har tænkt sig at gøre alvor af truslerne.

Det forklarer Nicolaj Holst, der er lektor i strafferet og straffeproces ved Aarhus Universitet.

- Karakteren af truslen skal bare være sådan, at man bliver bange for, at ens liv er i fare, eller at der kan ske voldsom skade, siger han.

Når retten skal afgøre, om et udsagn er strafbart, vil dommeren altid kigge på de ord, der er brugt og i hvilken sammenhæng, de er sagt eller skrevet.

Straffelovens paragraf 266 om trusler Den, som på en måde, der er egnet til hos nogen at fremkalde alvorlig frygt for eget eller andres liv, helbred eller velfærd, truer med at foretage en strafbar handling, straffes med bøde eller fængsel indtil 2 år. Kilde: danskelove.dk

Som udgangspunkt er der ingen forskel på, om man truer en anden person ansigt til ansigt eller via nettet.

- Mediet er ikke afgørende. Men på skrift er man nødt til at se på konteksten. Er det i et forum, hvor man generelt gør sjov eller overdriver? Eller er det et mere seriøst sted, man skriver det, siger lektoren.

Han gør opmærksom på, at brugen af emojis ikke gør en trussel mindre alvorlig.

- Der er ingen faste regler omkring brugen af emojis. Igen er det en konkret vurdering af det konkrete udsagn, siger Nicolaj Holst.

Han vurderer, at der er kommet en del flere anmeldelser om trusler på livet, som sker via sociale medier.